Lucius episcopus, servus servorum Dei, venerabili fratri Eduensi episcopo salutem et apostolicam benedictionem. Ad exercendam quam habes in commissa tibi ecclesia potestatem, apostolica tibi debet auctoritas non deesse, ut fraternitas tua, que circa profectum ipsius ecclesie prudenter invigilat, de favore nostro vires indubitanter assumat. Eapropter, venerabilis in Domino frater, liberam tibi damus litteris presentibus facultatem, ut si quis canonicorum tuorum ad episcopatum fuerit divina ordinatione promotus, liceat tibi de prebenda ipsius juxta officium tuum, absque appellatione disponere et eam ad honorem Dei et utilitatem ecclesie idonee persone conferre. Nulli ergo, etc. Si quis autem, etc. Datum Verone X kalendas februarii.